DEĊIŻJONI TA’ IMPLIMENTAZZJONI TAL-KUMMISSJONI (UE) 2022/100

tal-24 ta’ Jannar 2022

dwar abbozz ta’ Digriet mir-Renju tan-Netherlands dwar formula tat-tfal żgħar u ħalib għat-tfal żgħar innotifikat f’konformità mal-Artikolu 45 tar-Regolament (UE) Nru 1169/2011 tal-Parlament Ewropew u tal-Kunsill

(notifikata bid-dokument C(2022) 312)

(It-test bl-Olandiż biss huwa awtentiku)

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) Nru 1169/2011 tal-Parlament Ewropew u tal-Kunsill tal-25 ta’ Ottubru 2011 dwar l-għoti ta’ informazzjoni dwar l-ikel lill-konsumaturi li jemenda r-Regolamenti (KE) Nru 1924/2006 u (KE) Nru 1925/2006 tal-Parlament Ewropew u tal-Kunsill u li jħassar id-Direttiva tal-Kummissjoni 87/250/KEE, id-Direttiva tal-Kunsill 90/496/KEE, id-Direttiva tal-Kummissjoni 1999/10/KE, id-Direttiva 2000/13/KE tal-Parlament Ewropew u tal-Kunsill, id-Direttivi tal-Kummissjoni 2002/67/KE u 2008/5/KE u r-Regolament tal-Kummissjoni (KE) Nru 608/2004 (1) u b’mod partikolari l-Artikolu 45(4) tiegħu,

Billi:

(1) F’konformità mal-Artikolu 45(1) tar-Regolament (UE) Nru 1169/2011, l-awtoritajiet Netherlandiżi, fit-28 ta’ Lulju 2020, innotifikaw lill-Kummissjoni b’abbozz ta’ Digriet li fih regoli dwar ikel ibbażat fuq proteina (tal-ħalib tal-baqra jew tal-mogħża), li miegħu ġew miżjuda mill-inqas vitamina, mineral jew sustanza oħra waħda jew aktar, u li huwa maħsub biex jintuża bħala xarba għal tfal żgħar bejn l-etajiet ta’ sena u tliet snin (Digriet tal-Att dwar il-Komoditajiet dwar il-formula tat-tfal żgħar u l-ħalib tat-tfal żgħar) (“l-abbozz notifikat”).

(2) Ir-Regolament (UE) Nru 1169/2011 jistabbilixxi l-prinċipji ġenerali, ir-rekwiżiti u r-responsabbiltajiet li jirregolaw l-informazzjoni dwar l-ikel, u b’mod partikolari t-tikkettar tal-ikel. F’dan ir-rigward, l-Artikolu 9(1) tar-Regolament (UE) Nru 1169/2011 jelenka d-dettalji kollha li għandhom jiġu pprovduti dwar l-ikel, f’konformità mal-Artikoli 10 sa 35 u soġġetti għall-eċċezzjonijiet li jinsabu fihom.

(3) L-Artikolu 39(1) tar-Regolament (UE) Nru 1169/2011 jipprovdi li minbarra d-dettalji partikolari msemmija fl-Artikolu 9(1) u fl-Artikolu 10, l-Istati Membri jistgħu, f’konformità mal-proċedura stabbilita fl-Artikolu 45, jadottaw miżuri sabiex jesiġu dettalji obbligatorji addizzjonali għal tipi jew kategoriji speċifiċi ta’ ikel, ġustifikati abbażi ta’ waħda mir-raġunijiet tal-protezzjoni tas-saħħa pubblika, jew il-protezzjoni tal-konsumaturi, jew il-prevenzjoni tal-frodi jew il-protezzjoni tad-drittijiet industrijali u kummerċjali tal-proprjetà, l-indikazzjonijiet tal-provenjenza, ta’ oriġini rreġistrati u l-prevenzjoni ta’ kompetizzjoni żleali.

(4) L-abbozz innotifikat jistabbilixxi, fost l-oħrajn, dettalji obbligatorji addizzjonali għal kategoriji speċifiċi ta’ ikel fil-forma ta’ dikjarazzjonijiet li jridu jiġu pprovduti lill-konsumaturi meta “formula tat-tfal żgħar” u “ħalib għat-tfal żgħar” jitqiegħdu fis-suq fin-Netherlands. Għalhekk, jenħtieġ li l-Kummissjoni teżamina l-kompatibbiltà tagħha mar-rekwiżiti msemmija hawn fuq ta’ dak ir-Regolament u mad-dispożizzjonijiet tat-Trattat dwar il-Funzjonament tal-Unjoni Ewropea.

(5) L-abbozz notifikat jistabbilixxi rekwiżiti speċifiċi ta’ kompożizzjoni, fortifikazzjoni, tikkettar u kummerċjalizzazzjoni għal ikel ibbażat fuq proteina tal-ħalib tal-baqra jew tal-mogħża, li huma maħsuba biex jintużaw bħala xarba għal tfal żgħar ta’ bejn sena u tliet snin. B’mod partikolari, it-taqsima 2 tal-abbozz notifikat tistabbilixxi rekwiżiti fir-rigward tal-kompożizzjoni u ż-żieda ta’ vitamini, minerali u sustanzi oħra għal “formula tat-tfal żgħar” u “ħalib għat-tfal żgħar”. It-Taqsima 3 tal-miżura nnotifikata tistabbilixxi ċerti rekwiżiti għad-deżinjazzjonijiet, id-dikjarazzjonijiet u l-preżentazzjoni tal-informazzjoni lill-konsumaturi.

(6) L-Artikolu 7 tal-abbozz innotifikat jirrikjedi li d-dikjarazzjonijiet li ġejjin għandhom jintużaw għall-kummerċjalizzazzjoni tal-“formula tat-tfal żgħar” u tal-“ħalib tat-tfal żgħar”: “a. il-kategorija ta’ età bejn sena u tliet snin li għalihom hija maħsuba; b. dikjarazzjoni li l-prodott mhux sostitut għal dieta bilanċjata; c. dikjarazzjoni li l-prodott mhux sostitut għal supplimenti tal-vitamina D; u d. dikjarazzjoni li l-prodott mhux sostitut għall-ħalib tas-sider”.

(7) L-awtoritajiet Netherlandiżi jispjegaw li dawn id-dettalji obbligatorji li jinsabu fl-abbozz notifikat huma ġġustifikati abbażi tal-protezzjoni tas-saħħa pubblika u tal-protezzjoni tal-konsumaturi.

(8) L-awtoritajiet Netherlandiżi ma ssottomettew l-ebda evidenza biex jiġġustifikaw il-miżura fuq il-bażi tal-protezzjoni tas-saħħa pubblika. Għall-kuntrarju, fil-memorandum ta’ spjegazzjoni tal-abbozz innotifikat, l-awtoritajiet Netherlandiżi jispjegaw li “formula tat-tfal żgħar” u “ħalib għat-tfal żgħar” mhumiex meħtieġa biex jissodisfaw ir-rekwiżiti nutrittivi tat-tfal żgħar.

(9) L-Artikolu 7(1)(a) tar-Regolament (UE) Nru 1169/2011 jirrikjedi li l-informazzjoni dwar l-ikel m’għandhiex tiżvija fir-rigward tal-karatteristiċi tal-ikel u, b’mod partikolari, fir-rigward tan-natura tiegħu, l-identità, il-proprjetajiet, il-kompożizzjoni, il-kwantità, id-durabbiltà, il-pajjiż tal-oriġini jew il-post ta’ provenjenza, il-metodu ta’ fabbrikazzjoni jew produzzjoni.

(10) Xarbiet ibbażati fuq il-ħalib maħsuba għat-tfal żgħar kienu jaqgħu fil-kamp ta’ applikazzjoni tad-Direttiva 2009/39/KE tal-Parlament Ewropew u tal-Kunsill dwar l-oġġetti tal-ikel għal użu ta’ nutriment partikolari (2) iżda din tal-aħħar tħassret bir-Regolament (UE) Nru 609/2013 tal-Parlament Ewropew u tal-Kunsill (3) mid-19 ta’ Lulju 2016.

(11) Fid-dawl ta’ dak it-tħassir, l-Artikolu 12 tar-Regolament (UE) Nru 609/2013, jirrikjedi li l-Kummissjoni tanalizza f’rapport jekk humiex meħtieġa dispożizzjonijiet speċifiċi għax-xarbiet ibbażati fuq il-ħalib u xarbiet simili maħsuba għat-tfal żgħar — ta’ bejn is-sena u t-tliet snin. Il-Kummissjoni adottat Rapport dwar dawk il-prodotti fil-31 ta’ Marzu 2016 (4) (“ir-Rapport tal-2016”).

(12) Ir-rapport tal-2016 ikkonkluda li ma hemm l-ebda ħtieġa għal dispożizzjonijiet speċifiċi għal din il-kategorija ta’ ikel peress li l-applikazzjoni korretta u sħiħa tal-qafas ġenerali tal-liġi tal-UE dwar l-ikel tista’ tirregola b’mod adegwat il-kompożizzjoni tax-xarbiet ibbażati fuq il-ħalib maħsubin għat-tfal żgħar u l-komunikazzjoni dwar il-karatteristiċi ta’ dawn il-prodotti.

(13) Tali konklużjonijiet kienu bbażati fuq il-parir xjentifiku tal-Awtorità Ewropea dwar is-Sigurtà fl-Ikel (“l-Awtorità”). Fl-opinjoni tagħha tal-2013 (5), l-Awtorità nnutat li dawn il-prodotti ma għandhom “l-ebda rwol uniku” u “ma jistgħux jitqiesu bħala neċessità biex jiġu ssodisfati r-rekwiżiti nutrittivi tat-tfal żgħar” meta mqabbla ma’ ikel ieħor li jista’ jiġi inkluż fid-dieta normali tagħhom.

(14) B’konsegwenza ta’ dan, il-Kummissjoni ma akkumpanjatx ir-Rapport tal-2016 bi proposta leġiżlattiva biex tistabbilixxi r-regoli għax-xarbiet ibbażati fuq il-ħalib u prodotti simili maħsuba għat-tfal żgħar. Għalhekk, mill-20 ta’ Lulju 2016, ix-xarbiet ibbażati fuq il-ħalib maħsubin għat-tfal żgħar jitqiesu bħala ikel normali, imsaħħaħ b’ċerti nutrijenti u mmirat lejn sottogrupp speċifiku tal-popolazzjoni u huma esklussivament koperti mir-regoli orizzontali tal-liġi tal-UE dwar l-ikel.

(15) Abbażi tal-osservazzjonijiet ta’ hawn fuq, l-abbozz ta’ miżura nnotifikat jiddevja mir-regoli applikabbli għall-ikel normali, u minflok jintroduċi qafas ġuridiku ġdid għal-formula tat-tfal żgħar u l-ħalib għat-tfal żgħar fin-Netherlands. F’dak is-sens, huwa joħloq de facto kategorija ġdida ta’ prodotti maħsuba għal trabi żgħar, li huma soġġetti għal rekwiżiti speċifiċi ta’ kompożizzjoni, fortifikazzjoni, tikkettar u kummerċjalizzazzjoni. Dan mhuwiex konformi mal-qafas ġuridiku attwali tal-UE.

(16) B’mod partikolari, il-formula tat-tfal żgħar u l-ħalib għat-tfal żgħar jaqgħu fil-kamp ta’ applikazzjoni tar-Regolament (KE) Nru 1925/2006 tal-Parlament Ewropew u tal-Kunsill dwar iż-żieda ta’ vitamini u minerali u ta’ ċerti sustanzi oħra mal-ikel (6) u għandhom jikkonformaw mar-regoli ta’ dak ir-Regolament dwar il-kondizzjonijiet għaż-żieda ta’ vitamini u minerali u dwar it-tikkettar, il-preżentazzjoni u r-reklamar. Ix-xarbiet ibbażati fuq il-ħalib maħsubin għat-tfal żgħar għandhom jipprovdu informazzjoni dwar l-ikel, inkluża d-dikjarazzjoni dwar in-nutrizzjoni, f’konformità mar-regoli tar-Regolament (UE) Nru 1169/2011 u jista’ jkollu biss indikazzjonijiet speċifiċi dwar in-nutrizzjoni u s-saħħa awtorizzati fil-livell tal-UE skont ir-Regolament (KE) Nru 1924/2006 tal-Parlament Ewropew u tal-Kunsill dwar indikazzjonijiet dwar in-nutrizzjoni u s-saħħa mogħtija fuq l-ikel (7).

(17) Id-dispożizzjonijiet tar-Regolament (UE) Nru 609/2013 u tar-Regolament Delegat tal-Kummissjoni (UE) 2016/127 (8) ma japplikawx għal-formula tat-tfal żgħar u l-ħalib għat-tfal żgħar.

(18) Ir-rekwiżiti obbligatorji tat-tikkettar għal-formula tat-tfal żgħar u l-ħalib għat-tfal żgħar, kif propost fl-Artikolu 7 tal-abbozz innotifikat flimkien mar-rekwiżiti obbligatorji tat-tikkettar stabbiliti fir-Regolament (UE) Nru 1169/2011, isaħħu l-perċezzjoni għall-konsumaturi li l-formula tat-tfal żgħar u l-ħalib għat-tfal żgħar jikkostitwixxu kategorija separata ta’ prodotti, simili għall-formula tat-trabi u tal-formula ta’ prosegwiment, li huma partikolarment adattati għal tfal żgħar ta’ bejn is-sena u t-tliet snin meta mqabbla ma’ ikel ieħor li jista’ jiġi inkluż fid-dieta normali tagħhom.

(19) F’konformità mad-dispożizzjonijiet tal-Artikolu 45(2) tar-Regolament (UE) Nru 1169/2011, fil-5 ta’ Ottubru 2020 il-Kummissjoni kkonsultat lill-Kumitat Permanenti dwar il-Katina Alimentari u s-Saħħa tal-Annimali.

(20) Fid-dawl ta’ dan ta’ hawn fuq, il-Kummissjoni tqis li l-Artikolu 7 tal-abbozz innotifikat huwa qarrieqi fir-rigward tan-natura tal-formula tat-tfal żgħar u l-ħalib għat-tfal żgħar u għalhekk huwa f’kunflitt mal-Artikolu 7(1)(a) tar-Regolament (UE) Nru 1169/2011 u ma jistax jiġi ġġustifikat abbażi tal-protezzjoni tal-konsumatur. L-Artikolu 7 lanqas ma jista’ jiġi ġġustifikat għal raġunijiet ta’ saħħa pubblika, peress li l-awtoritajiet Netherlandiżi ma ressqu l-ebda ġustifikazzjoni f’dan ir-rigward.

(21) Fid-dawl ta’ dawn l-osservazzjonijiet, skont l-Artikolu 45(3) tar-Regolament (UE) Nru 1169/2011, il-Kummissjoni, fis-27 ta’ Ottubru 2020, tat opinjoni negattiva dwar l-abbozz notifikat. Il-Kummissjoni nnotifikat lill-awtoritajiet Netherlandiżi bl-opinjoni negattiva fit-28 ta’ Ottubru 2020.

(22) Għalhekk jenħtieġ li l-awtoritajiet Netherlandiżi jintalbu biex ma jadottawx l-abbozz tal-ordni notifikat.

(23) Il-miżuri previsti f’din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DIN ID-DEĊIŻJONI:

Artikolu 1 Abbażi tal-osservazzjonijiet tal-Kummissjoni fl-opinjoni negattiva tagħha u ta’ din id-Deċiżjoni, ir-Renju tan-Netherlands, ma għandux jadotta l-Artikolu 7 tal-abbozz tad-Digriet tal-Att dwar il-Komoditajiet dwar il-formula tat-tfal żgħar u l-ħalib għat-tfal żgħar, li huwa nnotifika lill-Kummissjoni skont l-Artikolu 45 tar-Regolament (UE) Nru 1169/2011, u li kien soġġett għal opinjoni negattiva tal-Kummissjoni nnotifikata lill-awtoritajiet Netherlandiżi fit-28 ta’ Lulju 2020.

Artikolu 2 Din id-Deċiżjoni hija indirizzata lir-Renju tan-Netherlands.

Magħmul fi Brussell, l-24 ta’ Jannar 2022. Għall-Kummissjoni Stella KYRIAKIDES Membru tal-Kummissjoni

(1) ĠU L 304, 22.11.2011, p. 18.

(2) Id-Direttiva 2009/39/KE tal-Parlament Ewropew u tal-Kunsill tas-6 ta’ Mejju 2009 dwar l-oġġetti tal-ikel għal użu ta’ nutriment partikolari (riformulazzjoni) (ĠU L 124, 20.5.2009, p. 21).

(3) Ir-Regolament (UE) Nru 609/2013 tal-Parlament Ewropew u tal-Kunsill tat-12 ta’ Ġunju 2013 dwar ikel maħsub għat-trabi u t-tfal żgħar, ikel għal skopijiet mediċi speċjali, u bħala sostitut tad-dieta kollha għall-kontroll tal-piż u li jħassar id-Direttiva tal-Kunsill 92/52/KEE, id-Direttivi tal-Kummissjoni 96/8/KE, 1999/21/KE, 2006/125/KE u 2006/141/KE, id-Direttiva 2009/39/KE tal-Parlament Ewropew u tal-Kunsill u r-Regolamenti tal-Kummissjoni (KE) Nru 41/2009 u (KE) Nru 953/2009 (ĠU L 181, 29.6.2013, p. 35).

(4) Rapport tal-Kummissjoni lill-Parlament Ewropew u lill-Kunsill dwar il-formuli tat-tfal żgħar (COM/2016/0169 finali).

(5) EFSA Panel on Dietetic Products, Nutrition and Allergies, 2013, Scientific Opinion on nutrient requirements and dietary intakes of infants and young children in the European Union, EFSA Journal 2013;11(10):3408.

(6) Ir-Regolament (KE) Nru 1925/2006 tal-Parlament Ewropew u tal-Kunsill tal-20 ta’ Diċembru 2006 dwar iż-żieda ta' vitamini u minerali u ta' ċerti sustanzi oħra mal-ikel (ĠU L 404, 30.12.2006, p. 26).

(7) Ir-Regolament (KE) Nru 1924/2006 tal-Parlament Ewropew u tal-Kunsill tal-20 ta’ Diċembru 2006 dwar indikazzjonijiet dwar in-nutrizzjoni u s-saħħa mogħtija fuq l-ikel (ĠU L 404, 30.12.2006, p. 9).

(8) Ir-Regolament Delegat tal-Kummissjoni (UE) 2016/127 tal-25 ta’ Settembru 2015 li jissupplimenta r-Regolament (UE) Nru 609/2013 tal-Parlament Ewropew u tal-Kunsill fir-rigward ta’ rekwiżiti speċifiċi dwar il-kompożizzjoni u l-informazzjoni tal-formula tat-trabi u tal-formula ta’ prosegwiment u fir-rigward ta’ rekwiżiti dwar l-informazzjoni dwar it-tmigħ tat-trabi u tat-tfal żgħar (ĠU L 25, 2.2.2016, p. 1).